Nege vas na moord op drie mansNege mense is in hegtenis geneem in verband met die dood van drie mans in Noordwes. Brig. Thulani Ngubane, woordvoerder van die polisie, sê die nege verdagtes, tussen 30 en 47 jaar oud, is in Rustenburg in hegtenis geneem. Dit volg nadat drie mans in afsonderlike voorvalle vermoor is en eiendomme aan die brand gesteek is in die Freedom Park informele nedersetting buite Rustenburg. Twee van die slagoffers was van Lesotho afkomstig. Hulle is daarvan beskuldig dat hulle Saterdagaand twee mans by ŉ kroeg aangeval het. Woedende gemeenskapslede het een van die buitelanders Sondag aangekeer, hom na die kroeg geneem en hom aan die brand gesteek. Dieselfde groep inwoners het toe glo die tweede buitelander ook aangekeer, hom kaal uitgetrek en hom vermoor. Die derde slagoffer was ŉ plaaslike sakeman wat Maandag vermoor is nadat gemeenskapslede hom daarvan beskuldig het dat hy die ander twee oorledenes probeer beskerm het. Die nege verdagtes sal na verwagting Woensdag in die Bafokeng-landdroshof verskyn.